
VENDIM
Nr.428, datë 5.10.1992

PËR KRITERET E DHËNIES SË PËRKRAHJES EKONOMIKE FAMILJEVE FSHATARE ME SIPËRFAQE TË KUFIZUARA TOKE DHE TË ARDHURA TË PAKËTA

Në zbatim të nenit 5 të ligjit nr.7501, datë 19.7.1991 "Për tokën", me propozimin e Ministrisë së Bujqësisë dhe të Ushqimit, të Ministrisë së Punës, të Përkrahjes Sociale, Emigracionit e të Përndjekurve Politikë dhe të Ministrisë së Financave e të Ekonomisë, Këshilli i Ministrave 

VENDOSI:

1. Familjeve fshatare të zonave kodrinore-malore e verilindore të vendit të cilat kanë deri në 2000 m2 sipërfaqe për frymë, shteti u jep përkrahje ekonomike.
2. Masa e përkrahjes ekonomike jepet në raport me sipërfaqen e tokës dhe cilësinë e saj, sipas pasqyrës nr. 1 që i bashkëngjitet këtij vendimi.
3. Familjet fshatare që kanë nga një pjesëtar në marrëdhënie pune me shtetin ose përfitojnë asistencë sociale nga puna në shtet, nuk marrin përkrahje ekonomike. Këtu përfshihen edhe specialistët e lartë të bujqësisë që përfitojnë asistencë sociale shtetërore.
4. Familjet fshatare që kryejnë veprimtari private jobujqësore ose kanë pjesëtarë në të tilla veprimtari, e përfitojnë përkrahjen ekonomike nga shteti deri 3 muaj pas regjistrimit në organet shtetërore.
5. Familjeve që marrin pension nga shteti u bëhet zbritje në masën e përkrahjes, në varësi nga madhësia e pensionit, sipas pasqyrës nr.2 që i bashkëngjitet këtij vendimi.
6. Përcaktimi i familjeve dhe numri i personave që përfitojnë përkrahje ekonomike, bëhet nga këshilli i komunës.
Në komunat ku ka shumë familje që përfitojnë përkrahje sociale, këshilli i rrethit ka të drejtë të caktojë pranë komunave një specialist bujqësor të papunë, duke e paguar sipas atestimit përkatës.
7. Për përfitimin e përkrahjes ekonomike kryefamiljari është i detyruar të paraqesë pranë komunës këto dokumente:
a. Kërkesën për të drejtën e përfitimit të përkrahjes ekonomike në bazë të këtij vendimi.
b. Tapinë e tokës, ose vërtetimin e lëshuar nga komisioni i tokës.
c. Deklaratën që nuk siguron të ardhura nga puna e përhershme ose stinore në shtet e nga asistenca sociale shtetërore, si dhe deklaratën e fillimit të veprimtarisë private jobujqësore, të regjistruar në organet shtetërore.
d. Librezën e pensionit dhe dokumente të tjera për të ardhurat që përfitojnë nga sigurimet shoqërore.
e. Deklaratën e gjendjes familjare
8. Për çdo ndryshim të të ardhurave dhe të gjendjes familjare kryefamiljari është i detyruar të njoftojë brenda 15 ditëve këshillin e komunës.
9. Këshilli i komunes i paraqet çdo muaj zyrës së financës në këshillin e rrethit një kopje të listëpagesës për përkrahjen ekonomike për çdo familje dhe në total.
Zyra e financës kontrollon dhe çel çdo muaj fondet përkatëse për përkrahjen ekonomike pranë degëve të bankës në rrethe e rajone, sipas miratimit të këshillit të rrethit.
10. Përkrahjen ekonomike e përfitojnë familjet që kanë marrë tokë me tapi të rregullt, kurse familjet e tjera, të cilave u takon ndihmë, pas marrjes së tapisë së rregullt.
Gjithashtu përkrahje ekonomike përfitojnë të gjitha familjet që kanë mbetur me pak tokë, si pasojë e zhvendosjes së tyre nga ndërtimi i veprave ujore etj.
11. Shkelja e kritereve sipas pikave nr.1, 3, 4 e 6 të këtij vendimi, kur nuk përbën vepër penale, dënohet nga zyrat e financës si kundërvajtje administrative me gjobë deri në  1000 (një mijë) lekë.
Kundër vendimit të dënimit mund të bëhet ankim, brenda 10 ditëve nga shpallja ose njoftimi i tij, te kryetari i këshillit të rrethit, akti i të cilit është i formës së prerë.
12. Përkrahja ekonomike që do t'i jepet familjeve me pak të ardhura në fshat, të përballohet nga buxheti i shtetit.
13. Fondi i financimit për përkrahjen ekonomike në fshat caktohet 150 milionë lekë deri më 31 dhjetor 1992.
14. Këshillat e rretheve dhe të komunave parashikojnë punësimin në veprat ose objektet e reja që do të ndërtohen në zonën e tyre, në radhë të parë, të krahëve të punës nga familjet që përfitojnë përkrahje ekonomike.
15. Ministritë dhe institucionet e tjera qëndrore në bashkëpunim me këshillat e rretheve, gjatë përcaktimit të veprave që do të ndërtohen në vitet e ardhshme,  të shohin me përparësi punësimin e njerëzve në rrethe e zona me më shumë probleme.
16. Madhësia dhe kriteret e dhënies së kësaj asistence të rishikohen në dhjetor të vitit 1992.
17. Për zbatimin e këtij vendimi ngarkohen Ministria e Financave dhe e Ekonomisë, Ministria e Bujqësisë dhe e Ushqimit, Ministria e Punës, e Përkrahjes Sociale, Emigracionit dhe e të Përndjekurve Politikë, Banka e Shtetit Shqiptar dhe komunat e rrethet.
18. Vendimi i Këshillit të Ministrave nr.413, datë 12.11.1991 "Për kriteret e dhënies së përkrahjes ekonomike familjeve fshatare më sipërfaqe të kufizuar toke dhe të ardhura të pakëta", shfuqizohet.
19. Vendimi i Këshillit të Ministrave nr.324, datë 24.7.1992 "Për ndryshimin e çmimeve të disa artikujve e tarifave që nuk liberalizohen", pika 6 shfuqizohet.
Ky vendim hyn në fuqi menjëherë dhe efektet e tij shtrihen nga data 1 tetor 1992.
Përjashtimisht në fshatin Shtoi i Vogël efektet e këtij vendimi do të fillojnë nga data 1 maj 1992.

KRYETARI I KËSHILLIT TË MINISTRAVE 
Aleksandër Meksi



Pasqyra nr. 1
MASA E PËRKRAHJES EKONOMIKE PËR FAMILJET FSHATARE ME SIPËRFAQE TOKE TË PAKËT DHE TË ARDHURA TË KUFIZUARA

Pjelloria e tokës sipas klasifikimit

Sipërfaqja për m2 Grupi		Grupi		Grupi		Grupi		Grupi
Për frymë	I-II		III-IV		V		VI-VII  	VIII-IX

1. 0-250 m2	95		110		125		140   		155
2. 251-500 m2	75		90		105		120   		135
3. 501-750 m2	50		70		75		100   		115
4. 751-1000 m2	 35		50		65    		80    		95
5. 1001-1250 m215		30		45    		60    		75
6. 1251-1500 m2-		15		25    		40    		55
7. 1501-1750 m2-		-		20    		20    		35
8. 1751-2000 m2-		-		-    		10    		20




Pasqyra nr. 2
ZBRITJA QË I  BËHET PËRKRAHJES EKONOMIKE NË FSHAT PËR EFEKT TË PENSIONEVE

E ardhura e drejtpërdrejtë 	Zbritja që i bëhet vlerës
Mujore për frymësë 		përkrahjes ekonomike
Nga pensionet (në lekë)		për frymë nga pasqyra nr. 1 (në lekë)

Deri në 100			Nuk bëhet zbritje
101-150			25
151-200			50
201-250			90
251-300			130
301-350			170
351 e lart			Nuk përfiton ndihmë



